KYK: Buurvrou hoor bloedstollende kreet, toe stilte | Netwerk24
Deur Werner Beukes 18 Julie 2019 20:06
Rosemary is dood nadat sy verskeie kere in die nek en bolyf met ’n mes gesteek is.
Rosemary Lee Mulder (19).
Haar vriend was ook in die huis en het gaan wegkruip terwyl sy aangeval is. Haar aanvaller het daarna oor ’n buitemuur gespring en in die rigting van die Paul Kruger-snelweg gehardloop. Dit is ook daar waar die polisie later ’n mes tussen die gras gekry het.
Veronica Smit, die Mulder-gesin se buurvrou, het Donderdag gesê sy het omstreeks 11:00 die gille gehoor.
“Ek het dadelik gehardloop om te gaan kyk wat aangaan. Ná die gille was daar net hierdie doodse stilte,” het Smit, wat agter die Mulder-gesin in Rhodestraat woon, gesê.
’n Buurman, Pieter van der Merwe (21), was die eerste een wat op Rosemary se lyk afgekom het. Hy het ook die gille gehoor.
Toe hy buite kom, was Rosemary se ma, Samantha, in die straat. Sy het gesê dat haar dogter in nood verkeer en dat sy nie self by die erf kan inkom nie.
“Ek het toe my pa, Pieter sr., gaan roep en ons het die hek probeer oopmaak. Ek het toe oor die heining geklim en by die huis ingegaan.
“Ek het die meisie in die kombuis gesien. Alles was vol bloed en sy het op haar rug gelê. Ek kon dadelik sien sy is dood.”
Volgens kapt. Johannes Rampora, polisiewoordvoerder, word 'n saak van moord en diefstal ondersoek.
“Die oorledene se vriend was by haar toe sy met ’n mes aangeval is. Die vriend het in die badkamer gaan wegkruip en het later hulp ontbied.
“Twee selfone en ’n PlayStation 4 word uit die huis vermis. ’n Lid van die publiek het gesien hoe ’n man ’n mes in ’n veld gooi. Daar was bloed op die mes en forensiese toetse sal aandui of dit die moordwapen was,” sê Rampora.
Intussen hoop die polisie dat Gerald Theron, Rosemary se stiefbroer, hulle met die ondersoek kan help.
Enigiemand wat weet waar hy hom bevind, kan ao. Wynand du Toit bel by 083 469 4383 of 081 575 4477.
Die huis in Rhodestraat, Springs waar die 19-jarige Rosemary Lee Mulder Woensdag met ’n mes doodgesteek is. Foto: Werner Beukes
Meer oor: Polisie-Ondersoek | Misdaad